И бжыгъэр 3.000-м нос
«Iуащхьэмахуэ» журналым мы гъэм и япэ къыдэкIыгъуэр дунейм къытехьащ. Ар къызэIуех КIыщокъуэ Алим илъэси 100 щрикъум ирихьэлIэу усакIуэм и IэдакъэщIэкIхэм щыщу «ЖьантIэ» Iыхьэм иратамкIэ.
Кавказ зауэр зэриухрэ илъэси 150-рэ щрикъум ирихьэлIэу «Прозэ» Iыхьэм традзащ МэшбащIэ Исхьэкъ и «Лъапсэрых» романым щыщ пычыгъуэхэр, Къэрмокъуэ Хьэмид зэридзэкIауэ.
«Адыгэ хэхэс литературэ» Iыхьэм фыкъыщеджэнщ Хьэтыкъуэ Умар и новеллэхэу «Хуитыныгъэм и бэракъхэр», «Ахьмакъ», «Ныбгъуэхьэш», «Абрэдж пщащэ», «ГъукIэ», «Мывэ пхъэIущIыпIэ» жыхуиIэхэм. Ахэри зэзыдзэкIар Къэрмокъуэ Хьэмидщ.
Отаров Керим балъкъэр литературэр зыгъэбжьыфIа, балъкъэр усыгъэм и лъабжьэр зыгъэтIылъа усакIуэ нэхъыфI дыдэхэм ящыщщ. Абы и тхыгъэхэр бзэ куэдкIэ зэрадзэкIащ. Псалъэм папщIэ, усакIуэр къызэралъхурэ илъэси 100 щрикъум ирихьэлIэу, абы и усэхэр къалмыкъыбзэкIэ, чувашыбзэкIэ тхылъ щхьэхуэхэу къыдэкIащ. Апхуэдэуи нэгъабэ адыгэбзэкIэ дунейм къытехьащ «МафIэр жьэгум щыблэхун» тхылъыр, усэхэр, балладэхэр, поэмэхэр иту. А тхылъым къыхихри, журналым усэ гупышхуэ тридзащ «Балъкъэр литературэ» псалъащхьэм щIэту.
«Псэ къабзэ дыдэт» зыхужаIэ усакIуэ нэхъыфIхэм ящыщу ди литературэм къыхэнащ Гъубжокъуэ Ли- уан.
Филологие щIэныгъэхэм я кандидат Хьэвжокъуэ Людмилэ Гъубжокъуэм и псэукIамрэ творчествэмрэ триухуа «НасыпкIэ ноби къыддогуашэ» тхыгъэр къытрадзащ «Литературэ щIэныгъэ. Критикэ» Iыхьэм.
«Тхыдэ» Iыхьэм фыкъыщеджэнщ ЩIэныгъэхэмкIэ Дунейпсо Адыгэ Академием и вице-президент, Урысей Федерацэм щэнхабзэмкIэ щIыхь зиIэ и лэжьакIуэ ХьэфIыцIэ Мухьэмэд итха «Мысыр шэрджэс пащтыхьхэр», «Мысыр шэрджэс пащтыхьхэм я щIэблэр» лэжьыгъэхэм.
«Тхыдэ» Iыхьэрщ зытетыр адыгэшым теухуауэ Къэрмокъуэ Хьэмид итха «ЛIэщIыгъуэхэм я лъэужь» жыхуиIэри.
«Культурэ» Iыхьэм традзащ Къэбэрдей-Балъкъэрымрэ Къэрэшей-Шэрджэсымрэ я цIыхубэ артист, уэрэджыIакIуэ Мэремыкъуэ Хъусен теухуауэ Хьэвжокъуэ Людмилэ итха «ФыгумащIэ, цIыхухэ!» тхыгъэр.
КъардэнгъущI Зырамыкурэ Щоджэн Хьэзешэрэ ятхыжауэ щытахэм къыхахыжри «Ди лъэпкъ хабзэхэр» Iыхьэм традзащ «Адыгэхэм я зэбиикIэу щытар» жыхуиIэ тхыгъэр.
«IуэрыIуатэ» Iыхьэм фыкъыщеджэнщ нарт Щэуей и хъыбархэм ящыщу «Къанжрэ Нэрыбгейрэ», «Нэрыбгейм и къуэ закъуэ», «Нартхэм щакIуэ ядежьауэ», «Къанж и къуэм и лIыгъэр», «Къанж и къуэр хашэркъым» жыхуиIэхэм.
Апхуэдэуи мы Iыхьэм итщ «Адэм и чэнджэщ» хъыбарыжьыр, нэщэнэхэр.
Бемырзэ унагъуэцIэр къызэрипIуэу занщIэу гум къэкIыр адыгэм ди усакIуэ щэджащэ Мухьэдинщ. Адэм и гъуэгум ирикIуэ, а унэцIэр хуэфащэу зезыхьэ усакIуэщ Мухьэдин и щIалэ Зураб.
Абы епсэлъащ Тембот Синарэ. А тIум жаIамрэ Бемырзэ Зураб и усэ гупрэ журналым тридзащ «ЩIэблэ» Iыхьэм.
АдэкIэ итщ Мыз Ахьмэд зэхилъхьа «Псалъэзэблэдзыр», нэгъабэрей еханэ къыдэкIыгъуэм тета псалъэзэблэдзым и жэуапхэр.
Мы къыдэкIыгъуэм теухуауэ мыри щIыгъужыпхъэщ: журналыр къызэрыдэкI бжыгъэм фIыуэ хэхъуащ. Зыкъом лъандэрэ ар минитIым щхьэдэмыхыу щытамэ, иджы минищым нэсащ.
Абзуан Пщымахуэ.
